《瑞莲歌》
宋代·王禹偁

江城五月江雨晴，荷花到处红交横。
宋家池上瑞莲生，嫋嫋出丛抽一茎。
茎端菡萏开两朵，忽似娥皇将女英。
九疑望断苍梧暮，低头并照湘波清。
花落莲成碧於卵，瑟瑟尘轻熨人眼。
萧郎弄玉合卺时，一齐覆下琉璃盏。
草木效灵载图史，守臣尽可闻天子。
吾君有诏抑祥瑞，异兽珍禽不为贵。
瑞莲无路达冕旒，也随众卉老池头。
吏民归美贺郡守，敢贪天功为己有。
古来善政数杜诗，桑无附枝麦两歧。
瑞莲信美产兹土，起予谩作闲歌辞。
年年更愿再熟稻，佁箱免使吾民饥。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。